text: ghosting
  
  publiceret: 2023-04-22 18:42:01+02:00
  Ghosting er at afslutte en relation ved pludseligt at forsvinde ud af modpartens liv eller undlade at svare på henvendelser fra modparten.
  Betegnelsen ghosting anvendes hyppigst i forbindelse med onlinedating og beskriver den situation, at en person, som man har haft kontakt med, pludselig forsvinder eller undlader at svare uden begrundelse. Det svarer til at blive droppet uden yderligere varsel. Undertiden anvendes også udtrykket icing, svarende til det danske udtryk 'at blive lagt på is'.
  Betegnelsen har været kendt inden dating-apps blev populære, men er siden 2015 blevet mere udbredt, i takt med at onlinedating har taget fart. Selvom begrebet er nyt, refererer det til en gammel adfærd, hvor en person eller en ven slår op eller afbryder kontakten ved pludseligt at forvinde uden forklaring.
  Udtrykket anvendes især af den yngre generation, som også bruger det i en bredere betydning om den situation, hvor en person eller en ven, som man udveksler beskeder med online, pludseligt og uden varsel, holder op med at svare. Den, der bliver ghostet, bliver således ignoreret af den anden person uden at få en forklaring.
  Eksperter peger på, at det er blevet nemmere at ghoste i den ansigtsløse kommunikation, hvor man ikke mødes ansigt til ansigt og kommunikationen udelukkende foregår online via apps eller sociale medier. Ifølge nogle eksperter kan man lettere ’glemme’, at der er en person i den anden ende, når kontakten er online, fordi man ikke bliver direkte konfronteret med den anden persons følelser og kan lukke ned for vedkommendes reaktioner.